Siekte eis seun; tweede kans vir sussieDie eerste gesinsfoto wat saam met NiQi in die hospitaal geneem is (Foto: Verskaf) Sy was ŉ skrale ses maande oue weggooilam toe die verpleegsters haar babawiegie op ŉ dag in dié van hul seuntjie se hospitaalkamer ingeskuif het. Klein NiQi (ŉ bynaam vir Nicolene) het aan sistiese fibrose gely – dieselfde siektetoestand, gekenmerk deur ŉ uiters lae longkapasiteit, wat veroorsaak het dat hul seuntjie in dieselfde hospitaal om sy lewe moes veg. Dalk het die dokters gehoop hulle raak verlief op haar, vertel Suzanne Lucas. NiQi sou moes terug weeshuis toe as die verpleegsters nie voogouers vir haar kon opspoor nie, en by dié weeshuis sou sy nie oorleef nie. Dit was in daardie einste hospitaalkamer wat sy in hulle én hul seuntjie se hart ingekruip het. Hy het aanvanklik gesê sy mag nie saam teruggaan huis toe nie, maar een oggend het hy Suzanne en haar man, Johan, direk in die oë gekyk en gesê: “As julle wil hê sy moet saam huis toe kom, is dit oukei.” Daardie dag is NiQi saam huis toe en het sy ŉ sussie vir Mark en Matthew geword. Jare later, op negejarige ouderdom, is Mark aan dié tragiese siekte oorlede, maar NiQi is vanjaar 26 jaar oud en het minder as ŉ maand gelede ŉ longoorplanting gehad. “Dit was baie jare gelede – maar ons gesin was gebroke gewees,” vertel Suzanne. “Hy was so jonk en ons kon dit nie verstaan nie. NiQi het ook deel van ons familie geword. Van daardie dag dat die verpleegsters haar in dieselfde kamer as my seun gesit het, het ons op haar verlief geraak. Ons het van die begin af geweet sy ly ook aan sistiese fibrose en dat ons dalk weer deur die seer sou moes gaan. Maar ons het bly hoop en glo.” Sy vertel hoewel ŉ ouer nooit heeltemal genees ná die afsterwe van ŉ kind nie, is die gesin dankbaar dat NiQi vandag op ŉ herstelpad is. “Dit was ŉ lang wag gewees. Sy was langer as twee jaar op die lys vir longe en moes baie hard werk om dié operasie te kon kry. Haar longkapasiteit moes onder meer opskuif na 30% van 20% af. Matthew, Ma Suzanne, NiQi en pa Johan (Foto: Verskaf) “Die dag toe ons na die hospitaal gery het vir die oorplanting, was ook bittersoet. Ons het baie troeteldiere, waaronder perde, en my man het geen ander keuse gehad as om by die huis te bly nie. Toe hy haar daardie dag groet, het hy geweet daar is ŉ kans van 50% dat hy haar nie weer sal sien nie,” vertel sy. Daar was verskeie komplikasie tydens die operasie en NiQi was drie keer in die teater weens erge bloeding en ŉ bloedklont. Vandag is sy egter sterker as ooit vantevore, al is die herstelpad nog baie lank. “Sy moet weekliks terug hospitaal toe sodat die dokters kan sorg dat die herstelproses na wense verloop. Maar vandag is ons dankbaar dat sy ŉ tweede kans op lewe gekry het; en dat ons ŉ tweede kans gekry het om vir haar lief te bly.” Vir meer inligting oor die gesin, besoek Fabulous and Fighting CF op Facebook. NiQi en haar gesin wil hul dankbaarheid vir die skenker en die skenker se gesin beklemtoon vir die “ongelooflike geskenk van lewe”. Hulle wil hê dié storie moet mense beywer om orgaanskenkers te wees.